
A tiszai ciánszennyezés mérnöki etikai vonatkozásai

A technika globális fejlődésének következtében világunk az azt benépesítő emberiség számára egyre lakhatóbbá, kényelmesebbé és kellemesebbé válik. A mérnöknek e folyamatos pozitív változásokban munkája, alkotó tevékenysége révén kitüntetett szerepe van. Ez a hivatás azonban páratlan felelősséggel is felruházza a művelőjét, hiszen a társadalom éppúgy számon tartja a mindmáig álló híd, működő gép vagy építészeti alkotás mögött álló mérnöki munkát, mint a baleseteket, katasztrófákat előidéző szakszerűtlenséget, mulasztásokat vagy felelőtlenséget. Bár napjainkban egy gyártmány, berendezés kifejlesztése, előállítása, vagy egy létesítmény működtetése már ritkán kötődik egyetlen mérnök nevéhez vagy személyéhez, de a mérnök ma ugyanúgy felelős minden általa okozott balesetért, környezeti kárért, vagy akár katasztrófáért, mint amikor személyes felelőssége még nyilvánvalóbb volt.
A TDK munka elsősorban a mérnök erkölcsi felelősségével foglalkozik a 12 éve történt tiszai ciánszennyezés példáját vizsgálva. Ebben az esetben ugyanis a mérnöki mulasztás a környezeti értékekre, az egyes emberre és a társadalom jelentős részére drámai mértékű és hosszan tartó hatást gyakorolt. A dolgozat több szempontból kiindulva elemzi a történteket:
· A gátszakadás következményei nem korlátozódtak arra az országra, ahonnan a szennyeződés megindult.
· Mivel a környezeti katasztrófa több ország területét érintette, így elkerülhetetlen volt, hogy az ügy nemzetközi szinten diplomáciai és politikai bonyodalmakhoz vezessen.
· Az okozott anyagi károkat, az emberi szenvedést nehéz volt felbecsülni. Nehéz volt továbbá a folyó élővilágában, annak környezetében, az ott lakó emberek életében okozott károkat számszerűsíteni, de egyenesen lehetetlen volt felmérni a környezet kulturális, néprajzi és esztétikai mértékeiben okozott pusztítást, hiszen számunkra a Tisza nem csupán egy folyó.
· A felelős bányavállalatnál jóval a baleset előtt előrelátható jelei voltak annak, hogy egy katasztrófa bekövetkezhet.
A dolgozat végül levonja a természeti katasztrófa következményeivel és a mérnök erkölcsi felelősségével kapcsolatos következtetéseket.



